Brian Mikkelsen (KF), 2012-11-15:
På samme måde kan det – måske helt uden sammenligning i øvrigt – være trist, når gode politiske beslutninger omgøres, inden de har nået at vise deres potentiale.
Sådan har jeg det med boligjobordningen, som VK-regeringen gennemførte i maj 2011.
Den var en stor succes allerede fra starten af, med en lidt træg fødsel, men efter en måned eller to begyndte folk at benytte ordningen i meget høj grad.
Regeringen har så valgt at skrotte den.
Ved forhandlingerne om finansloven for 2013 har Konservative kæmpet for at gå den modsatte vej.
I stedet for at aflive en ordning i spirende blomst har vi opfordret regeringen til at udvide ordningen efter svensk model.
For os har fokus været at få skabt og bevaret arbejdspladser i den private sektor.
Kun ad den vej får vi skabt vækst i Danmark, og vi får skabt ro om familiernes økonomi.
Derfor har vi også under forhandlinger med regeringen indtrængende opfordret til, at man kigger på den her model.
Det har været et af vores hovedkrav under finanslovforhandlingerne.
Det blev så ikke til noget, og derfor fremsætter vi det her beslutningsforslag.
Svenskernes pendant til boligjobordningen, ROT-ordningen, har været en kæmpe succes i Sverige.
Broderfolket hinsidan har ikke alene fundet en model, der skaber i tusindvis af arbejdspladser, 24.000 nye arbejdspladser i alt, og forbedrer og gør boligstandarden mere grøn, den har også gjort et betragtelig indhug i sort arbejde, givet ekstra skatteindtægter og ikke mindst lettet hverdagen for i tusindvis af familier.
Det var også hensigten, da VK-regeringen sidste sommer indførte håndværkerfradraget på 15.000 kr. pr. voksen i en husstand til lønudgifter til børnepasning, rengøring eller renoveringsarbejde i hjemmet.
I løbet af blot 7 måneder benyttede over 250.000 danskere sig af den danske model.
I Sverige har over 1 million svenskere benyttet sig af modellen.
I Danmark har ordningen inden for bare byggeriet skabt 5.000 nye arbejdspladser, viser beregninger fra Dansk Byggeri.
72 pct. af organisationens medlemmer har fået nye ordrer som følge af ordningen, mens hver tredje medlemsvirksomhed af Dansk Byggeri har ansat nye medarbejdere eller har undgået fyringer på grund af ordningen.
Håndværkerfradragets blomstrende popularitet betyder, at en fortsættelse af ordningen ville have en mærkbar beskæftigelseseffekt – job, som Danmark i den grad har brug for lige nu.
Desværre har regeringen jo som bekendt valgt at sige nej tak til at fortsætte ordningen, til trods for at den bidrager positivt for Danmark på seks afgørende parametre: Den skaber aktiviteter og beskæftigelse, sikrer flere praktikpladser i byggebranchen, bekæmper unfair konkurrence, reducerer sort arbejde, giver travle familier mere fritid og bidrager til en bedre og mere grøn boligmasse.
Vi har hørt her i dag, at argumentet for at skrotte ordningen er, at den har været for dyr, men regeringen har jo valgt at se bort fra de mange sidegevinster, som ordningen inkasserer: indtægter fra skat på løn, sparede offentlig forsørgelse og aktivering samt øgede skatter og moms som følge af mindre sort arbejde – for blot at nævne nogle få eksempler.
Faktisk vurderer hver anden medlemsvirksomhed af Dansk Byggeri, at ordningen medfører mindre sort arbejde, og det er bestemt ikke et uvæsentligt argument i den virkelighed, som små og mellemstore virksomheder befinder sig i.
Det danske håndværkerfradrag er kun en miniudgave af ordningen i Sverige, hvor det reelle tilskud til husstandene er godt otte gange højere.
Det sætter selvsagt gang i projekter af større volumen og kaster dermed også endnu større positive effekter af sig.
Således vurderes de svenske ordninger, som giver reduktioner i skatten på op til 50.000 svenske kroner pr. voksen på et par år – derfor handler vores forslag om 40.000 danske kroner – at have skabt 24.000 nye job.
Mere end 1,2 millioner borgere og 76.000 svenske virksomheder har på et enkelt år benyttet ordningen, og ni ud af ti svenskere mener, at ordningen har mindsket sort arbejde.
Ja, det er trist at skulle sige farvel til boligjobordningen.
Den må vi jo så gennemføre, når vi kommer til magten igen, hurtigst muligt, for tænk på, hvad det kunne have udviklet sig til, hvis regeringen havde lyttet til os under finanslovforhandlingerne.
Så beklageligt er det.
Men vi fremsætter dette beslutningsforslag for at give danskerne en bedre hverdag og håndværkerne nogle bedre jobmuligheder.